የህዳሴው ግድብ ሃይል የሚያመነጩ ተርባይኖች ተከላ ተጀመረ
 ታላቁ የኢትዮጵያ ህዳሴ ግድብ በመጀመሪያው ዙር ሃይል እንዲያመነጭ የሚያስችሉት ሁለት ተርባይኖች ተከላ ተጀመረ።የኢትዮጵያ ታላቁ የህዳሴ ግድብ ግንባታ አሁን ላይ 51 ነጥብ 9 በመቶ መድረሱን፥ በምክትል ጠቅላይ ሚኒስትር ማዕረግ የፋይናንስና ኢኮኖሚ ክላስተር አስተባባሪና የመገናኛና ኢንፎርሜሽን ቴክኖሎጅ ሚኒስትር ዶክተር ደብረፅዮን ገብረሚካኤል ገልጸዋል።ዶክተር ደብረፅዮን እንዳሉት የግድቡ ግንባታ ሲጠናቀቅ በ16 ተርባይኖች ከሚያመነጨው 6 ሺህ ሜጋ ዋት የኤሌክትሪክ ሀይል ውስጥ፤ በመጀመሪያ ምእራፍ የግድቡ ግንባታ 7 መቶ ሜጋ ዋት የኤሌትሪክ ሀይል ለማመንጨት የሚያስችሉ ስራዎች እየተጠናቀቁ ነው።ተከላቸው እየተከናወነው የሚገኙት ሁለቱ ተርባይኖች እያንዳንዳቸው 3 መቶ 50 ሜጋ ዋት የኤሌትሪክ ሀይል የማመንጨት አቅም እንዳላቸው ጠቁመዋል ።ተርባይኖቹን ከመትከል ጎን ለጎን በሁለቱ ተርባይኖች ሃይል ለማመንጨት የሚያስፈልጉ ስራዎችም በመከናወን ላይ መሆናቸውን አብራርተዋል ።በሁለቱ ተርባይኖች ሃይል ለማመንጨት የሚያስችለው  በተሰራለት ቱቦ ወደ ግድቡ አካል የሚገባው ውሃ መጠንም በየጊዜው ከፍ እያለ መምጣቱን አንስተዋል።ወደ ግድቡ የሚገባውና የሚጠራቀመው ውሃ ከፍ እያለ መምጣትም በሁለቱ ተርባይኖች ሀይል የማመንጨቱን ስራ ያቀለዋል ብለዋል ።እነዚህ ስራዎች ከተጠናቀቁ በኋላም በቅርብ ጊዜ ውስጥ ሃይል ማመንጨት እንደሚጀምሩም ዶክተር ደብረፅዮን አስረድተዋል።በቅርቡ የግድቡ ሁለቱ ተርባይኖች ሀይል ማመንጨት ሲጀምሩ፤ የሃገሪቱን የኤሌክትሪክ ሃይል አቅርቦት በማሻሻል በፍላጎትና አቅርቦት መካከል ያለውን ክፍተት ይደፍናል ተብሎ ይጠበቃል-(ኤፍ ቢ ሲ) ።